กังวลโควิดกลายพันธุ์!น้ำมันร่วง,ทองลง หุ้นปิดแคบ
หุ้นดาวโจนส์ปิดบวกเพียง 37.40 จุด วิตกไวรัสโควิดกลายพันธุ์ ด้านราคาน้ำมันร่วง 1.36 ดอลลาร์ ขณะที่ทองคำลง 6.10 ดอลลาร์
22 ธ.ค. 2563

ดัชนีเฉลี่ยอุตสาหกรรมดาวโจนส์ปิดที่ 30,216.45 จุด เพิ่มขึ้น 37.40 จุด หรือ +0.12% ขณะที่ดัชนี เอสแอนด์พี500 ปิดที่ 3,694.92 จุด ลดลง 14.49 จุด หรือ -0.39% ส่วนดัชนีแนสแดค ปิดที่ 12,742.52 จุด ลดลง 13.12 จุด หรือ -0.10%
ดัชนีดาวโจนส์ตลาดหุ้นนิวยอร์กปิดบวกเพียงเล็กน้อยเมื่อคืนนี้ (21 ธ.ค.) ขณะที่ดัชนี เอสแอนด์พี 500 และ แนสแดค ปิดในแดนลบ เนื่องจากนักลงทุนวิตกกังวลเกี่ยวกับการกลายพันธุ์ของไวรัสโควิด-19 ในอังกฤษ
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมกราคม ลดลง 1.36 ดอลลาร์ ปิดที่ 47.74 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนกุมภาพันธ์ ลดลง 1.35 ดอลลาร์ ปิดที่ 50.91 ดอลลาร์ต่อบาร์เรล
ราคาทองคำโคเม็กซ์ งวดส่งมอบเดือนกุมภาพันธ์ ลดลง 6.10 ดอลลาร์ ปิดที่ 1,882.80 ดอลลาร์ต่อออนซ์